ET Euroopa Liidu Teataja C 67/16

Korea Vabariigist pärinevate dünaamiliste muutmäludena (DRAM) tuntud teatavate elektrooniliste mikrolülituste impordi suhtes kohaldatavate tasakaalustavate meetmete osalise vahepealse läbivaatamise algatamise teadaanne

(2006/C 67/05)

Komisjon otsustas vastavalt nõukogu määruse (EÜ) nr 2026/97 (kaitse kohta subsideeritud impordi eest riikidest, mis ei ole Euroopa Ühenduse liikmed; edaspidi “algmäärus”) (1) artiklile 19 algatada omal initsiatiivil osalise vahepealse läbivaatamise. Hynix Semiconductor Inc. puhul piirdub läbivaatamine subsideerimise uurimisega.

1. Vaatlusalune toode

Vaatlusaluseks tooteks on Korea Vabariigist pärinevad dünaamiliste muutmäludena (DRAM) tuntud teatavad elektroonilised mikrolülitused, mis on toodetud erinevaid metalloksiidpooljuhtide (MOS) tootmistehnoloogiaid kasutades, kaasa arvatud komplementaarse metalloksiidränistruktuuri (CMOS) tüüpi, sõltumata tüübist, tihedusest, variatsioonidest, pöörduskiirusest, konfiguratsioonist, kiibikestast või raamist jne (edaspidi “vaatlusalune toode”). Eelmises lõigus määratletud DRAMid esinevad järgmisel kujul:

— CN-koodi ex 8542 21 01 (Tarici kood 8542210110) alla kuuluvad DRAM-plaadid,

— CN-koodi ex 8542 21 05 (Tarici kood 8542210510) alla kuuluvad DRAM-kiibid,

— CN-koodide 8542 21 11, 8542 21 13, 8542 21 15 ja 8542 21 17 alla kuuluvad monteeritud DRAMid,

— CN-koodide ex 8473 30 10 (Tarici kood 8473301010), ex 8473 50 10 (Tarici kood 8473501010) ja ex 8548 90 10 (Tarici kood 8548901010) alla kuuluvad DRAM-valmistooted (mälumoodulid, mäluplaadid või muud agregaatvormid),

— CN-koodide ex 8473 30 10 (Tarici kood 8473301010), ex 8473 50 10 (Tarici kood 8473501010) ja ex 8548 90 10 (Tarici kood 8548901010) alla kuuluvad kiibid ja/või monteeritud DRAMid, mis kuuluvad DRAM-valmistoodete koosseisu, tingimusel, et DRAM-valmistoode on pärit muudest riikidest kui Korea Vabariik.

Need CN-koodid on esitatud ainult teavitamise eesmärgil.

2. Olemasolevad meetmed

Hynix Semiconductor Inc. suhtes kohaldatakse lõplikku tasakaalustavat tollimaksu vastavalt nõukogu määrusele (EÜ) nr 1480/2003, (2) millega kehtestatakse Korea Vabariigist pärinevate dünaamiliste muutmäludena (DRAM) tuntud teatavate elektrooniliste mikrolülituste impordi suhtes lõplik tasakaalustav tollimaks ning mida on muudetud nõukogu määrusega nr 2116/2005 (3)

3. Läbivaatamise põhjused

Komisjon on saanud Hynix Semiconductors Inc.-ilt teavet, et kõikide subsiidiumide mõju, mida peeti tasakaalustavaiks uurimises, mille tagajärjel võeti vastu nõukogu määrus (EÜ) nr 1480/2003, on lakanud toimimast.

Komisjon on saanud infot ka ühenduse tootjatelt Infineon Technologies AG ja Micron Europe Ltd, kus väidetakse, et Hynix Semiconductor Inc.-i vaatlusaluse toote impordi suhtes kohaldatavast meetmest ei piisa selle praegusel tasemel enam kahju põhjustava subsideerimise tasakaalustamiseks. Väidetakse, et subsiidium on suurenenud ja ületab 34,8 %, mida Hynix Semiconductor Inc. toodetavate DRAMide suhtes praegu kohaldatakse. Väidetavalt on Hynix Semiconductor Inc. saanud pärast esialgset uurimisperioodi Korea Vabariigi valitsuselt mitmeid uusi subsiidiume. Väidetavate subsiidiumide hulgas on võlgade pikendamine, võlgade kapitaliseerimine, muutused intresside maksmise tingimustes, laenud valitsuse omanduses või juhtimise all olevatest pankadest varade siirdamise rahastamiseks, kapitali amortiseerumise kava, rahalise väljaostu kava, tähtajalised laenud ja automaatkrediidileping. Need subsiidiumid jätkavad väidetavalt suundumust maksta Korea Vabariigi valitsuse poolt Hynix Semiconductor Inc.-ile kahju põhjustavaid tasakaalustavaid subsiidiume ning seetõttu ei ole olemasolevad meetmed enam piisavad nende vastu toimimiseks.

Väidetakse, et nimetatud soodustuste näol on tegemist subsiidiumidega, kuna nendega kaasneb Korea Vabariigi valitsuse rahaline toetus ning Hynix Semiconductor Inc. saab neist kasu. Soodustused piirduvad väidetavalt ainult Hynix Semiconductor Inc.-iga ning on seega konkreetsed ja tasakaalustavad. Lõpetuseks väidetakse, et jõusolevad meetmed ei ole enam piisavad, et avaldada vastutoimet nendele tasakaalustavatele subsiidiumidele.

Eelnevat silmas pidades on komisjon seisukohal, et Hynix Semiconductor Inc.-i puhul on piisavalt esmapilgul usutavaid tõendeid, et subsideerimisega seotud asjaolud on märkimisväärselt muutunud ning seetõttu tuleb jõusolevad meetmed läbi vaadata.

4. Menetlus

Pärast nõuandekomiteega konsulteerimist ja olles kindlaks teinud, et on olemas piisav tõendusmaterjal osalise vahepealse läbivaatamise algatamiseks, algatab komisjon käesolevaga läbivaatamise kooskõlas algmääruse artikliga 19.

Kui otsustatakse, et Hynix Semiconductor Inc.-i toodetavate DRAMide impordi suhtes kohaldatavaid jõusolevaid meetmeid tuleb muuta, siis tuleb vastavalt määruse (EÜ) nr 1480/2003 artikli 1 lõikele 2 läbi vaadata ka see, mil määral on vaja muuta kõikide teiste äriühingute toodetava impordi suhtes kohaldatavat tollimaksumäära.

a) Küsimustikud

Uurimise seisukohast vajalike andmete saamiseks saadab komisjon küsimustikud Hynix Semiconductor Inc.-ile, Korea ametiasutustele ning kõigile teadaolevatele asjaomastele finantsasutustele. Kõnealune teave ja täiendavad dokumendid peavad komisjoni jõudma käesoleva teadaande punkti 5 alapunktis a sätestatud tähtaja jooksul.

b) Teabe kogumine ja huvitatud isikute ärakuulamine

Kõikidel huvitatud isikutel palutakse teha teatavaks oma seisukohad, esitada teavet, mida küsimustik ei hõlma, ja täiendavaid tõendeid. Kõnealune teave ja täiendavad dokumendid peavad komisjoni jõudma käesoleva teadaande punkti 5 alapunktis a sätestatud tähtaja jooksul.

Komisjon võib huvitatud isikud ära kuulata, kui nad esitavad selleks konkreetsed põhjused. Kõnealune taotlus tuleb esitada käesoleva teadaande punkti 5 alapunktis b sätestatud tähtaja jooksul.

5. Tähtajad

a) Isikutele, kes teatavad endast, vastavad küsimustikule ja esitavad mis tahes muud teavet.

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas isik on endast eespool nimetatud ajavahemiku jooksul teatanud.

b) Ärakuulamised

Samuti võivad kõik huvitatud pooled sama 40-päevase tähtaja jooksul taotleda komisjonilt ärakuulamist.

6. Kirjalikud pöördumised, küsimustiku vastused ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbrit. Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “Limited” (4) ning vastavalt algmääruse artikli 29 lõikele 2 peab nendega kaasas olema mittekonfidentsiaalne versioon, millel on märge “For inspection by interested parties”.

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05.

7. Koostööst hoidumine

Kui mõni huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või märkimisväärselt takistab uurimist, võib vastavalt algmääruse artiklile 28 nii positiivsed kui ka negatiivsed esialgsed või lõplikud järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, siis jäetakse selline teave arvesse võtmata ning võidakse toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 28, võib tulemus olla asjaomasele isikule ebasoodsam, kui see oleks olnud tema koostöö korral.

(1) EÜT L 288, 21.10.97, lk 1. Määrust on viimati muudetud nõukogu määrusega (EÜ) nr 461/2004 (ELT L 77, 13.3.2004, lk 12).

(2) ELT L 212, 22.8.2003, lk 1.

(3) ELT L 340, 23.12.2005, lk 7.

(4) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. See on konfidentsiaalne dokument vastavalt nõukogu määruse (EÜ) nr 2026/97 (EÜT L 288, 21.10.1997, lk 1) artiklile 29 ning WTO subsiidiumide ja tasakaalustusmeetmete lepingu artiklile 12.